**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 97. став 1. тач. 6, 11. и 16. Устава Републике Србије („Службени гласник РС”, бр. 98/2006), којим је предвиђено да Република Србија уређује и обезбеђује јединствено тржиште, правни положај привредних субјеката, контролу законитости располагања средствима правних лица, финансијску ревизију јавних средстава, прикупљање статистичких и других података од општег интереса и организацију, надлежности и рад републичких органа.

**II. РАЗЛОЗИ ЗА ДОНОШЕЊЕ ЗАКОНА**

Област јавних набавки у Републици Србији уређена је Законом о јавним набавкама („Службени гласник РСˮ, брoj 91/19; у даљем тексту: Закон о јавним набавкама). Закон о јавним набавкама ступио је на снагу 1. јануара 2020. године, а почео је да се примењује од 1. јула 2020. године. Закон о јавним набавкама има укупно 247. чланова који су подељени на 19 глава и садржи девет прилога који су саставни део закона.

На основу Закона о јавним набавкама Влада је донела следеће подзаконске акте:

1. Одлуку о утврђивању Списка наручилаца из члана 3. став 1. тачка 1) Закона о јавним набавкама („Службени гласник РС“, број 85/20);
2. Уредбу о јавним набавкама у области одбране и безбедности („Службени гласник РС“, број 93/20);
3. Уредбу о организацији и начину обављања послова централизованих јавних набавки на републичком нивоу (Службени гласник РС“, број 25/23).

Канцеларија за јавне набавке донела је следеће подзаконске акте:

1. Правилник о садржини конкурсне документације у поступцима јавних набавки („Службени гласник РС“, број 21/21);
2. Правилник о садржини конкурсне документације у поступцима јавних набавки – *стављен ван снаг*е ( „Службени гласник РС“, број 93/20);
3. Правилник о поступку отварања понуда („Службени гласник РС“, број 93/20);
4. Правилник о мониторингу над применом прописа о јавним набавкама („Службени гласник РС“, број 93/20);
5. Правилник о утврђивању општег речника набавке („Службени гласник РС“, број 93/20);
6. Правилник о утврђивању садржине стандардних образаца за објављивање огласа о јавној набавци преко Портала јавних набавки („Службени гласник РС“, број 93/20);
7. Правилник о измени и допуни Правилника о поступку и условима за стицање сертификата за службеника за јавне набавке и вођењу Регистра службеника за јавне набавке („Службени гласник РС“, број 21/21);
8. Правилник о поступку и условима за стицање сертификата за службеника за јавне набавке и вођењу Регистра службеника за јавне набавке („Службени гласник РС“, број 93/20);
9. Упутство о начину слања и објављивања огласа о јавној набавци („Службени гласник РС“, број 93/20);
10. Упутство за коришћење Портала јавних набавки („Службени гласник РС“, број 93/20);
11. Изјава о испуњености критеријума за квалитативни избор привредног субјекта (ИИК);
12. Упутство за објављивање података о јавним набавкама које су изузете од примене Закона.

Министарство надлежно за послове финансија донело је следеће подзаконске акте:

1. Правилник о садржини Регистра понуђача и документацији која се подноси уз пријаву за регистрацију понуђача  („Службени гласник РС“, број 17/20);
2. Правилник о изменама и допуни Правилника о садржини Регистра понуђача и документацији која се подноси уз пријаву за регистрацију понуђача („Службени гласник РС“, број 94/20);
3. Динарска вредност европских прагова („Службени гласник РС“, број 127/21) –*у примени од 1. јануара 2022. године* ;
4. Динарска вредност европских прагова („Службени гласник РС“, број 93/20) – *у примени од 1. јула 2020. године.*

 Закон о јавним набавкама представља општи нормативни оквир којим је уређен систем јавних набавки у Републици Србији. Наведеним законом се уређују се правила поступака јавних набавки које спроводе наручиоци или други субјекти у случајевима одређеним овим законом ради закључења уговора о јавној набавци добара, услуга или радова, оквирног споразума, као и спровођења конкурса за дизајн, послови и облик организовања Канцеларије за јавне набавке, надлежност, уређење и друга питања у вези са делокругом рада Републичке комисије за заштиту права у поступцима јавних набавки, поступак заштите права у поступцима јавних набавки и другим случајевима и друга питања од значаја за јавне набавке.

Важећим Законом о јавним набавкама успостављен је законодавни оквир у области јавних набавки у Републици Србији који је у складу са законодавством Европске уније, односно успостављен је систем који омогућава поштовање основних начела слободе кретања добара, слободе пословног настањивања и слободе пружања услуга и начела која из њих произлазе, као што су начело економичности и ефикасности, начело обезбеђивања конкуренције и забране дискриминације, начело транспарентности поступка јавне набавке, начело једнакости привредних субјеката и начело пропорционалности.

Усклађеност законодавног оквира у области јавних набавки у Републици Србији са правним тековинама Европске уније од изузетног је значаја не само због потребе да поступци јавних набавки, који представљају врло стручне и сложене поступке, буду законити и у складу начелима јавне набавке, односно транспарентни, ефикасни, да омогућавају што је могуће већу тржишну конкуренцију у поступку јавне набавке, да омогућавају једнак положај свих заинтересованих привредних субјеката, без дискриминације, нарочито малих и средњих предузећа.

 Поред тога, циљ законодавног оквира јавних набавки јесте спровођење што ефикаснијих и транспарентних поступака јавне набавке да би се кроз њих остварила позитивна интеракција државе са привредним субјектима, а за добробит друштва у целини.

 Програмом развоја јавних набавки у Републици Србији за период 2019-2023. године („Службени гласник РС“, број 82/19), као општи циљ утврђен је даљи развој модерног и ефикасног система јавних набавки. У том смислу, очекивани показатељ остварења овог циља јесте даља модернизација поступака јавних набавки кроз пуну примену електронских метода комуникације, уз последично побољшање њихове ефикасности, транспарентности и смањење ризика од нерегуларности. Остварење наведеног општег циља предвиђено је кроз четири утврђена посебна циља, и то: повећање ефикасности и економичности поступака јавних набавки, јачање конкуренције на тржишту јавних набавки, смањење ризика од нерегуларности у систему јавних набавки, промовисање и подстицање еколошког и социјалног аспекта у јавним набавкама и иновацијама.

 Постојећа нормативна решења Закона о јавним набавкама и подзаконских аката, у великој мери су допринела развоју система јавних набавки у Републици Србији. Међутим, у циљу постизања потпуне модернизације ове области, потребно је имплементирати и нова решења, којима би се повећала ефикасност целокупног система јавних набавки. Одредбама Нацрта закона о изменама и допунама Закона о јавним набавкама унапредиле би се поједине области система јавних набавки, у односу на ранији период.

 Применом одредаба Нацрта закона о изменама и допунама Закона о јавним набавкама допринеће се повећању транспарентности, ефикасности и економичности поступака јавних набавки, утицају на животну средину у складу са циљевима дефинисаним Зеленом агендом за западни Балкан, јачању конкуренције на тржишту јавних набавки, смањењу ризика од нерегуларности у систему јавних набавки, односно већем степену правне заштите учесника у поступцима јавних набавки, али и појачаној контроли од стране овлашћених институција.

 Нова законска решења, имаће за резултат подизање нивоа свести учесника у поступцима јавних набавки о значају заштите животне средине, као и учесталију примену еколошких аспеката у јавним набавкама, односно значајно већи број зелених јавних набавки у односу на ранији период. Такође, примена нових нормативних решења кроз транспарентност додатних података, као и омогућавања приступа истим већем броју институција, резултираће успостављању већег степена контроле поступака јавних набавки.

 Нацртом закона о изменама и допунама Закона о јавним набавкама, поред начела економичности и ефикасности, уводи се начело заштите животне средине. У том смислу, уводи се обавеза за наручиоце да набављају добра, услуге или радове која минималну утичу на животну средину, што је у складу са циљевима дефинисаним Програмом развоја јавних набавки у Републици Србији за период 2019-2023. године, програмом развоја циркуларне економије у Републици Србији за период од 2022-2024. године („Службени гласник РС“, број 137/22), циљевима дефинисаним Зеленом агендом за западни Балкан, као и другим важећим документима јавних политика.

 Нацрт закона о изменама и допунама Закона о јавним набавкама доноси правило које се односи на састав комисије за јавну набавку, односно да службеник за јавне набавке буде један од обавезних чланова.

Одредбама Нацрта закона о изменама и допунама Закона о јавним набавкама у погледу доказивања стручног капацитета, статус техничких лица у привредном субјекту, терминолошки је прилагођен прописима из области радног права.

Нацрт закона о изменама и допунама Закона о јавним набавкама уводи рок од 30 дана у којем је наручилац у обавези да поднесе предлог за покретање прекршајног поступка Канцеларији за јавне набавке, уколико привредни субјект не достави доказ и изјаву подизвођача, у законом прописаном року.

 Одредбама Нацрта закона о изменама и допунама Закона о јавним набавкама уводи се обавеза примене критеријума за доделу уговора који није заснован само на цени, већ и квалитету, за тачно одређене категорије услуга. Овако решење, које је у складу са директивама ЕУ које уређују област јавних набавки и које се примењује у државама чланица ЕУ, како из региона тако и шире, допринеће повећању броја уговора додељених на основу критеријума који се не заснива само на цени, пре свега код уговора чији су предмет услуге интелектуалне природе, код којих су квалитет стручних квалификација, знање и стручно искуство пружаоца услуге од пресудног значаја за пуно остварење циљева које се желе постићи реализацијом јавне набавке.

Нацрт закона о изменама и допунама Закона о јавним набавкама уводи новину која се односи на дефинисање резервних критеријума на основу којих ће доделити уговор, односно новим одредбама се даје могућност наручиоцу, али не и обавеза, да исти одреди.

 Нацртом закона о изменама и допунама Закона о јавним набавкама предвиђа се правни основ за доношење подзаконског акта од стране Канцеларије за јавне набавке, којим ће бити прописане врсте добара, услуга и радова за које су наручиоци у обавези да примењују еколошке аспекте приликом одређивања техничких спецификација, критеријума за избор привредног субјекта, критеријума за доделу уговора или услова за извршење уговора о јавној набавци, а све у складу са циљевима дефинисаним важећим документима јавних политика у Републици Србији.

Нацртом закона о изменама и допунама Закона о јавним набавкама уводи се одредба којом је прописан рок у којем је наручилац дужан да донесе одлуку о обустави поступка јавне набавке.

Одредбама Нацрта закона о изменама и допунама Закона о јавним набавкама уводи се обавеза вршења поновне стручне оцене понуда и доношење одлуке о додели уговора за наручиоце, у случају када изабрани понуђач одбије да закључи уговор и то без обзира на врсту критеријума за доделу уговора.

Једна од важних новина предвиђених Нацртом закона о изменама и допунама Закона о јавним набавкама јесте и формирање базе података на Порталу јавних набавки која поред информација о свим уговорима закљученим након спроведеног поступка јавне набавке и свим изменама истих, садржи и податке о уговорима/наруџбеницама закљученим односно издатим у складу са чланом 27. Закона о јавним набавкам, којим су прописани прагови до који се одредбе овог закона не примењују. Овакво решење омогућиће знатно већу транспарентност у погледу података о изменама уговора, података о додељеним уговорима/издатим наруџбеницама за набавке чија је вредност испод прагова за примену Закона о јавним набавкама, чиме ће се органима надлежним за контролу законитости трошења јавних средстава знатно олакшати увид у податке од значаја за обављање послова из њихове надлежности, али и заинтересованој јавности.

 Нацрт закона о изменама и допунама Закона о јавним набавкама уводи одредбу којом се предвиђа основ да министарство надлежно за послове финансија донесе подзаконски акт којим се ближе уређује вршење надзора над извршењем уговора о јавним набавкама.

 Осим наведеног, Нацрт закона о изменама и допунама Закона о јавним набавкама садржи одредбу којом се Комисији за заштиту конкуренције омогућава приступ бази података на Порталу јавних набавки за потребе обављања послове из своје надлежности.

 Одредбама Нацрта закона о изменама и допунама Закона о јавним набавкама уводи се нов начин регистрације привредних субјеката на Порталу јавних набавки у циљу спречавања злоупотреба.

 У области заштите права понуђача, кључна новина превиђена Нацртом закона о изменама и допунама Закона о јавним набавкама, односи се на увођење обавезе подношења захтева за заштиту права, жалбе и других поднесака у поступку заштите права искључиво електронским путем, као и достављање одлука Републике комисије електронским путем преко Портала јавних набавки, што ће знатно допринети ефикаснијем спровођењу поступака заштите права, а самим тим и ефикаснијем спровођењу поступака јавних набавки.

Одредбама Нацрта закона о изменама и допунама Закона о јавним набавкама поједини основи за покретање прекршајног поступка се бришу, поједини преформулишу и додају се нови.

 Нацрт закона о изменама и допунама Закона о јавним набавкама садржи одредбе којим се бришу одредбе о прекршајима који се односе на необјављивање плана јавних набавки и на необјављивање конкурсне документације, будући да је у току досадашње примене Закона о јавним набавкама утврђено да, захваљујући функционалностима Портала јавних набавки, практично не постоји могућност за извршење тих прекршаја.

 Одредбом Нацрта закона о изменама и допунама Закона о јавним набавкама предвиђа се основ за све државне органе надлежне за контролу законитости трошења јавних средстава да поднесу захтев за покретање прекршајног поступка када поступајући у оквиру својих надлежности утврде да је учињена повреда овог закона која може да буде основ прекршајне одговорности.

 Кључне измене које уводи Нацрт закона о изменама и допунама закона о јавним набавкама су:

1) увођење начела заштите животне средине;

2) службеник за јавне набавке, односно лице које је стекло сертификат за службеника за јавне набавке је обавезан члан комисије за јавне набавке у поступцима јавних набавки чија је процењена вредност већа од 3.000.000 динара;

3) прописивање рока од 30 дана у којем је наручилац у обавези да поднесе предлог за покретање прекршајног поступка Канцеларији за јавне набавке, уколико привредни субјект не достави доказ и изјаву подизвођача, у законом прописаном року;

4) примена критеријума за доделу уговора који није заснован само на цени, већ и квалитету, за тачно одређене категорије услуга;

5) могућност, али не и обавеза за наручиоца да у сваком поступку јавне набавке дефинише резервни критеријум за доделу уговора;

6) основ за доношење подзаконског акта Канцеларије за јавне набавке којим ће бити прописане врсте добара, услуга и радова за које су наручиоци у обавези да примењују еколошке аспекте приликом одређивања техничких спецификација, критеријума за избор привредног субјекта, критеријума за доделу уговора или услова за извршење уговора о јавној набавци;

7) уводи се одредба којом је прописан рок у којем је наручилац дужан да донесе одлуку о обустави поступка јавне набавке;

8) обавеза вршења поновне стручне оцене понуда и доношење одлуке о додели уговора за наручиоце, у случају када изабрани понуђач одбије да закључи уговор;

9) формирање базе података која поред информација о свим уговорима закљученим након спроведеног поступка јавне набавке и изменама истих, садржи и податке о уговорима/наруџбеницама закљученим односно издатим у складу са чланом 27. Закона о јавним набавкама, којим су прописани прагови до који се одредбе овог закона не примењују;

10) основ за доношење подзаконског акта министарства надлежног за послове финансија којим се уређује вршење надзора над извршењем уговора;

11) Комисији за заштиту конкуренције се омогућава приступ бази података за потребе обављања послова из своје надлежности;

12) начин регистрације привредних субјеката на Порталу јавних набавки;

13) измена и брисање појединих прекршаја наручилаца, као и увођење нових;

14) основ за све државне органе надлежне за контролу законитости трошења јавних средстава да поднесу захтев за покретање прекршајног поступка када поступајући у оквиру својих надлежности утврде да је учињена повреда овог закона која може да буде основ прекршајне одговорности.

У делу Нацрта закона о изменама и допунама закона о јавним набавкама закона у делу који се односи на правну заштиту, кључне измене односе се на:

1) обавезу подношења захтева за заштиту права, жалбе и других поднесака у поступку заштите права искључиво електронским путем;

2) достављање одлука Републике комисије електронским путем преко Портала јавних набавки.

Нацрт закона о изменама и допунама закона о јавним набавкама израђен је у складу с Јединственим методолошким правилима за израду прописа које је донела Народна скупштина Републике Србије („Службени гласник РСˮ, број 21/10). Састоји се од укупно 16 чланова.

С обзиром на изнето, очекује се да ће доношење овог закона убрзати спровођење и повећање ефикасности и транспарентности поступака јавних набавки, а самим тим до веће тржишне конкуренције у поступцима јавних набавки. Такође, очекује се да ће доношење овог закона у великој мери допринети повећању броја зелених јавних набавки, што је од значаја како са становишта заштите животне средине, тако и са становишта испуњења циљева дефинисаних другим документима јавних политика. Осим тога, очекује се да ће доношење овог закона омогућити већи степен правне заштите учесника у поступцима јавних набавки и већу контролу наручилаца приликом спровођења поступка јавне набавке.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА**

**И ПОЈЕДИНАЧНИХ РЕШЕЊА**

Члан 1.

Овим чланом мења се наслов и садржина постојећег члана закона који је прописано начело јавних набавки, на начин да се начелима економичности и ефикасности, додаје начело заштите животне средине.

Поступање у складу са начелом заштите животне средине и предвиђање обавезе за наручиоца да набавља добра, услуге или радове која минималну утичу на животну средину је у складу са циљевима дефинисаним Зеленом агендом за Западни Балкан и активностима које се предузимају у циљу набавке добра, услуге и радове са смањеним утицајем на животну средину током њиховог животног циклуса у односу на добра, услуге и радове исте примарне функције која би иначе била набављена.

Члан 2.

У члану 45. став 2. тачка 10) после речи: „захтева за заштиту права“ додају се речи: „и других поднесака у поступку заштите права“, чиме се доприноси ефикаснијем спровођењу поступака заштите права.

Члан 3.

Овим чланом предвиђене су измене у члану 92. став 4. Закона којим је прописан састав комисије за јавне набавке.

Предложена измена се односи на предвиђање службеника за јавне набавке, као обавезног члана комисије за јавну набавку, за разлику од досадашњег решења да уместо службеника за јавне набавке, члан комисије може бити лице које има стечено високо образовање из правне научне области.

Наиме, имајући у виду законска решења, те постојање Портала јавних набавки путем којег се спроводе поступци јавних набавки са функционалностима које се разликују од претходног Портала јавних набавки, мишљења смо да дипломирани правник нема довољно знања за успешно спровођење поступака јавних набавки. Пословима јавних набавки, укључујући и рад на Порталу јавних квалитетно и ефикасно може да се бави само службеник за јавне набавке.

Члан 4.

Овим чланом предвиђене су измене одредбе члана 124. став 1. тачка 3) Закона, који се односи на начин доказивања техничког и стручног капацитета.

Предложеном изменом статус техничких лица у привредном субјекту, терминолошки је прилагођен изразима из прописа којима је уређена материја радног права.

Члан 5.

Овим чланом предвиђене су измене одредбе члана 131. став 6. Закона, додавањем рока у којем је наручилац дужан да поступи.

Тренутно законско решење не садржи временско ограничење у којем је наручилац дужан да поднесе предлог за покретање прекршајног поступка Канцеларији за јавне набавке. У том смислу, увођење рока од 30 дана, утицала би на ефикасност поступања наручиоца, али истовремено и оставила довољно времена за сачињавање предлога и прикупљање потребне документације, односно доказа.

Члан 6.

Овим чланом уводи се нова законска одредба, која предвиђа врсте услуга у којима наручиоци не могу користити критеријум за доделу уговора који је заснован само на цени. Ради се о следећим услугама:

* услуге развоја рачунарског програма,
* архитектонским услугама,
* инжењерским услугама,
* услугама превођења и
* саветодавним услуга.

Свакако је за наручиоца важна вредност услуге, односно цена коју ће платити за услуге које су обухваћене техничком спецификацијом. Међутим, за наведене јавне набавке је важнији квалитет лица која ће бити ангажована на извршењу предметне услуге.

Члан 7.

Овим чланом предлаже се измена члана 133. став 8. који се односи на дефинисање резервних критеријума. Уместо обавезе дефинисања резервног критеријума, предлаже се могућност за наручиоца да исти одреди, имајући у виду да је на основу досадашњег искуства у примени закона утврђено да у одређеним поступцима јавних набавки не постоји вероватноћа да ће наручилац добити две понуде које су применом дефинисаних критеријума за доделу уговора у потпуности изједначене, те би у таквим случајевима дефинисање резервног критерију представљало непотребно додатно оптерећење за наручиоца.

Члан 8.

Овим чланом предвиђа се основ за Канцеларију за јавне набавке да донесе подзаконски акти којим ће бити прописане врсте добара, услуга и радова за које су наручиоци у обавези да примењују еколошке аспекте приликом одређивања техничких спецификација, критеријума за избор привредног субјекта, критеријума за доделу уговора или услова за извршење уговора о јавној набавци.

Дефинисање ове одредбе такође је у складу са циљевима дефинисаним Зеленом агендом за Западни Балкан и активности које се предузимају у циљу набавке добра, услуге и радове са смањеним утицајем на животну средину током њиховог животног циклуса у односу на добра, услуге и радове исте примарне функције која би иначе била набављена.

На овај начин број зелених јавних набавки, односно поступака јавних набавку у којима се примењују еколошки аспекти ће бити много већи у односу на ранији период.

Наглашавамо да ће се у циљу израде овог подзаконског акта урадити детаљна анализа у циљу утврђивања добара, услуга и радова, а све у циљу остварења начела јавних набавки прописаних одредбама Закона.

Члан 9.

Овим чланом додаје се у члану 147. Закона, после става 1. нови став 2., којим се одређује рок за наручиоца у којем је дужан да донесе одлуку о обустави поступка јавне набавке, и то рок од 30 дана од истека рока за подношење понуда, уз могућност да у конкурсној документацији одреди дужи рок.

Важећа одредба члана 147. Закона не садржи временско ограничење за наручиоца у погледу обавезе доношења одлуке о обустави поступка јавне набавке, те се увођењем истог повећава ефикасност и правна сигурност учесника у поступку.

Члан 10.

Овим чланом предвиђена је измена члана 152. став 4. којим су прописане ситуације када је наручилац обавезан да поново изврши стручну оцену понуду и донесе одлуку о додели уговора, у случају да понуђач одбије да закључи уговор. У тренутном законском решењу, та обавеза постоји само ако је због методологије доделе пондера потребно да се утврди први следећи најповољнији понуђач.

Мишљења смо да тренутно законско решење није добро, с обзиром да не обухвата ситуације када се у поступку јавне набавке као критеријум за доделу уговора примењује само цена. И у овом случају, потребно је да наручилац донесе нову одлуку о додели уговора, те да предузме све активности прописане одредбама Закона у фази стручне оцене понуда. Уколико одлука о додели уговора не би постојала и у овом случају, заинтересована лица би била онемогућена да захтевом за заштиту права оспоравају резултат нове стручне оцене понуда, која мора бити спроведена након што је прворангирани понуђач одбио да закључи уговор.

Члан 11.

Овим чланом предвиђа се формирање базе података о свим уговорима, као и о свим изменама уговора. Ово укључује како податке о свим уговорима закљученим након спроведеног поступка јавне набавке, тако и податке о уговорима/наруџбеницама закљученим односно издатим у складу са чланом 27. Закона, којим су прописани прагови до којих се одредбе Закона не примењују.

Нова база података, би поред података који се већ налазе на Порталу (уговори закључени након спроведеног поступка јавне набавке и измене уговора у складу са чл. 157. и 158. Закона), обухватала и податке који се тренутно не налазе на Порталу, а то су подаци о уговорима/наруџбеницама закљученим односно издатим у складу са чланом 27. Закона, као и подаци о изменама уговора по основу чл. 156, 159. 160 и 161. Закона.

На овај начин повећава се транспарентност закључених уговора и њихових измена, али се и олакшава контрола истих од стране надлежних органа.

Члан 12.

Овим чланом извршена је измена члана 154. став 5. Закона и истом је предвиђен основ за Министарство финансија да донесе подзаконски акт којим се уређује вршење надзора над извршењем уговора.

Члан 13.

Овим чланом предвиђена је измена тачке 11) став 1. члана 183. којим су прописани органи који имају приступ бази података.

Како би Комисији за заштиту конкуренције био омогућен приступ бази података за потребе обављања послове из своје надлежности, предлаже се измена, на начин да се већ наведеним органима дода Комисија за заштиту конкуренције.

Овим чланом после става 2. у члану 183. Закона, додају се нови ст. 3. и 4., којим се мења начин регистрације привредних субјеката на Порталу јавних набавки, а све у циљу спречавања злоупотреба. Привредни субјекти који су регистровани, имаће обавезу да обнове своје регистрације, а нови привредни субјекти се региструју у складу са новим законским решењем.

У циљу регистрације, привредни субјекти, између осталог, морају да уносе податке, као што су јединствени матични број грађана или лични идентификациони број (за стране привредне субјекте), и да учитају скениран, очитан или фотографисан идентификациони документ (лична карта или пасош).

Члан 14.

Овим чланом врше се измене у члану 213. став 1. којим је прописан начин подношења захтева за заштиту права.

Од почетка примене закона, примећено је да се захтев за заштиту права у више од 90% случајева подноси електронским путем.

Из тог разлога, предлаже се увођење подношења захтева електронским путем као обавезно.

Члан 15.

Овим чланом врше се измене у члану 219. став 9. којим је прописан начин подношења жалбе.

Од почетка примене закона, примећено да је се жалба у највећем броју случајева подноси електронским путем.

Из тог разлога, предлаже се увођење подношења жалбе електронским путем као обавезно.

Члан 16.

Овим чланом врше се измене у члану 227. став 4. којим је прописан начин доставе одлуке Републике комисије.

С обзиром да се овим изменама и допунама Закона предлаже обавезно подношење захтева за заштиту права и подношење жалбе електронским путем, овом одредбом је предвиђено да се одлука Републике комисије такође доставља електронским путем преко Портала јавних набавки.

Члан 17.

Овим чланом предлаже се измена прекршаја из члана 236. став 1. тачка 2) Закона, одређивањем прекршаја наручиоца када набави добра, услуге или радове без претходно спроведеног поступка јавне набавке, осим када је то дозвољено овим законом (члан 51).

Важећа одредба се односила само на поступање наручиоца у случају када додели уговор о јавној набавци без претходно спроведеног поступка јавне набавке, осим када је то дозвољено овим законом (члан 51).

Такође, овим чланом предлаже се брисање прекршаја који се односе на необјављивање плана јавних набавки и на необјављивање конкурсне документације.

Досадашња пракса и активности које наручиоци предузимају на Порталу приликом спровођења поступака јавних набавки показују да не постоји могућност да наручилац изврши ова два прекршаја.

Из тог разлога, предлаже се брисање истих.

Осим наведеног, овим чланом додаје се тачка 18) у ставу 1. члана 236. Закона, којом је уведен нови прекршај наручиоца уколико не поступи у складу са чланом 152а овог закона.

Имајући у виду предложену одредбу којом се прописује формирање базе података о свим уговорима, као и о свим изменама уговора, те настанак нових обавеза за наручиоце у складу са тим, у циљу поштовања наведених дужности, уводи се нови прекршај.

Члан 18.

Овим чланом предвиђа се основ за државне органе надлежне за контролу законитости трошења јавних средстава да поднесу захтев за покретање прекршајног поступка када поступајући у оквиру својих надлежности утврде да је учињена повреда овог закона која може да буде основ прекршајне одговорности.

Тренутно законско решење овакав основ познаје само за Канцеларију за јавне набавке и Републичку комисију за заштиту права у поступцима јавних набавки.

Члан 19.

Овим чланом врше се измене члана 244. Закона, на начин што се додају ст. 2. до 4., којима се прецизирају привредни субјекти на које се односе измене члана 183. ст. 3. и 4. Закона.

Наиме, додавањем нови ст. 3. и 4. у члану 183. Закона, уводи се обавеза уношења посебних података за све привредне субјекте, у циљу регистрације на Порталу јавних набавки. Ради правилне примене наведених одредби, додавањем ст. 2 до 4. у члану 244. Закона, прецизирају се обавезе привредних субјеката, како оних који се први пут региструју на Порталу, тако и оних који су већ регистровани, као и рокови за њихово поступање.

Члан 20.

Овим чланом предвиђа се рок за доношење подзаконских аката за спровођење овог закона до почетка његове примене.

Члан 21.

Овим чланом закона прописано је ступање на снагу истог осмог дана од дана објављивања у „Службеном гласнику Републике Србије“, као и почетак примене 1. јануара 2024. године.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије за 2023. годину.

**V. АНАЛИЗА ЕФЕКАТА ЗАКОНА**

У току израде Нацрта закона о јавним набавкама (у даљем тексту: Нацрт закона) анализирани су ефекти важећег Закона о јавним набавкама. У изради текста Нацрта закона коришћена су и анализирана упоредно правна решења, искуства и пракса земаља у региону и Европској унији и друга међународна искуства као и искуства запослених, односно стручњака у области јавних набавки који су у претходним годинама примењивали Закон о јавним набавкама.

Текст Нацрта закона објављен је на интернет страници Mинистарства финансија, Канцеларије за јавне набавке и на порталу еКонсултације. Консултативни процес је у току и сва заинтересована лица су у могућности да коментаре и мишљења доставе електронским путем.

1. **Одређивање проблема које закон треба да реши**

Закон о јавним набавкама („Службени гласник РС”, бр. 91/19) је у примени од 1. јула 2020. године.

У току досадашње примене Закона о јавним набавкама уочена је потреба за одређеним побољшањима, којима би се повећала ефикасност и транспарентност целокупног система јавних набавки, уз истовремено давање доприноса остваривању циљева одрживог развоја. Одредбама Нацрта закона о изменама и допунама Закона о јавним набавкама унапредиле би се поједине области система јавних набавки, у односу на ранији период.

Пре свега, постоји потреба за знатном широм применом зелених јавних набавки, односно јавних набавки у које су укључени еколошки аспекти. Поред тога, постоји потреба да се приликом дефинисања критеријума за доделу уговора знатно више узимају у обзир квалитативни елементи, како би се омогућило да се јавна средства троше на начин који омогућава наручиоцима да добију највећу вредност за уложена новчана средства.

Такође, постоји потреба за већом транспарентношћу података о изменама уговора о јавној набавци, као и података о уговорима чија је вредност испор прагова за примену овог закона, чиме ће се омогућити појачана контрола од стране надлежних институција.

 У области правне заштите, потребно је обезбедити брже и ефикасније спровођење поступака заштите права.

1. **Циљеви који се доношењем закона постижу**

Циљеви који ће се постићи доношењем закона огледају се у повећању транспарентности, ефикасности и економичности поступака јавних набавки, доприносу смањења штетних утицаја на животну средину, јачању конкуренције на тржишту јавних набавки, смањењу ризика од нерегуларности у систему јавних набавки, односно већем степену правне заштите учесника у поступцима јавних набавки, али и појачаној контроли од стране овлашћених институција.

**3) Да ли су разматране друге могућности за решавање проблема и зашто је доношење закона најбоље за решавање проблема**

Решавање утврђених проблема могуће је једино изменом законског оквира. У том смислу, друге могућности оцењене су као неадекватне.

Доношењем Закона о измена и допунама Закона о јавним набавкама створиће се правни оквир којим се прописују обавезе за наручиоце и привредне субјекте који учествују у поступцима јавних набавки.

**4) На кога ће и како највероватније утицати решења у закону**

Предложена решења имају непосредан и позитиван ефекат на све субјекте који су у обавези да примењују Закон, како на наручиоце јавних набавки - јавни сектор, тако и на привредне субјекте - привреду. Позитиван утицај огледа се, пре свега, у ефикаснијем спровођењу поступака јавних набавки и ефикаснијој заштити права у поступцима јавних набавки, стварању основа за прописивање обавезе за наручиоце да приликом спровођења јавне набавке у исту укључе еколошке аспекте, за оне предмете јавних набавки код којих се процени да се укључивање еколошких аспеката неће негативно одразити на стање тржишне конкуренције. Осим тога, предложена решења треба да спрече коруптивно понашање и да обезбеде конкуренцију у поступцима јавних набавки.

**5) Какве трошкове ће примена закона створити грађанима и привреди (нарочито малим и средњим предузећима)**

Примена закона неће створити додатне трошкове грађанима и привреди.

**6) Да ли су позитивне последице доношења закона такве да оправдавају трошкове које ће он створити?**

Примена овог закона неће изазвати додатне трошкове у привреди.

**7) Да ли закон подржава стварање нових привредних субјеката на тржишту и тржишну конкуренцију**

Нацртом закона предвиђена су решења којима се повећавају ефикасност спровођења поступака и конкуренција, као и побољшава поступак заштите права.

Због свега наведеног очекују се позитивни ефекти на оснивање нових привредних субјеката јер су јавне набавке значајан сегмент пословања и извор прихода за привредне субјекте.

**8) Да ли су заинтересоване стране имале прилику да се изјасне о закону**

Нацрт закона је објављен на интернет страници Министарства финансија, Канцеларије за јавне набавке и на порталу еКонсултације, а сва заинтересована лица су позвана да пошаљу своје предлоге и сугестије.

**9) Које ће се мере током примене закона предузети да би се остварило оно што се доношењем закона намерава**

У функцији ефикасне примене закона организоваће се презентација закона, ради упознавања јавног сектора и привреде са новим решењима у законској регулативи и ефектима које ова решења треба да произведу.